**แนวปฏิบัติในกระบวนการประเมินคุณภาพผลงานทางวิชาการก่อนการเผยแพร่**

**มหาวิทยาลัยราชภัฏบ้านสมเด็จเจ้าพระยา**

-----------------------------------

เพื่อให้กระบวนการในการประเมินผลงานทางวิชาการก่อนการเผยแพร่โดยคณะกรรมการผู้ทรงคุณวุฒิประเมินคุณภาพผลงานวิชาการก่อนการเผยแพร่(peer reviewer) เป็นไปอย่างมีประสิทธิภาพ จึงกำหนดขั้นตอนในการดำเนินการตามลำดับ ดังนี้

1. ผู้จัดทำผลงานจัดส่งผลงานที่ต้องการรับการประเมินก่อนการเผยแพร่ไปยังคณะ/วิทยาลัย ที่สังกัดจำนวน 3 ชุด
2. คณะ/วิทยาลัย พิจารณาคัดเลือกผู้ทรงคุณวุฒิประเมินคุณภาพผลงานทางวิชาการก่อน การเผยแพร่(peer reviewer) ประจำคณะ/วิทยาลัยนั้นๆ จากคำสั่งมหาวิทยาลัยฯ จำนวน 3 คน และประสานเรียนเชิญ เมื่อผู้ทรงคุณวุฒิฯ ตอบรับแล้วให้คณะ/วิทยาลัยนั้นๆ จัดทำคำสั่งแต่งตั้งคณะกรรมการผู้ทรงคุณวุฒิประเมินผลงานทางวิชาการก่อนการเผยแพร่ เพื่อประเมินคุณภาพผลงานทางวิชาการของผู้จัดทำในข้อ 1
3. คณะ/วิทยาลัย จัดส่งผลงาน แบบประเมินผลงานทางวิชาการก่อนการเผยแพร่ และซองที่พร้อมสำหรับการส่งกลับให้คณะกรรมการในข้อ 2 ดำเนินการประเมินภายใน 1 เดือน
4. ในกรณีที่คณะกรรมการผู้ทรงคุณวุฒิฯ ต้องการให้แก้ไข ปรับปรุงผลงาน ให้คณะ/วิทยาลัย เป็นผู้ประสานระหว่างคณะกรรมผู้ทรงคุณวุฒิฯ และผู้จัดทำผลงานทางวิชาการ
5. คณะ/วิทยาลัย เป็นผู้สรุปผลการประเมินคุณภาพฯ จากคณะกรรมการผู้ทรงคุณวุฒิฯ ว่าสมควรเผยแพร่ โดยต้องได้รับความเห็นชอบให้เผยแพร่ไม่น้อยกว่า 2 ใน 3 ของคณะกรรมการผู้ทรงคุณวุฒิ
6. ให้การดำเนินการในกระบวนการประเมินคุณภาพผลงานทางวิชาการก่อนการเผยแพร่ เป็นชั้น “ความลับ”
7. การเบิกจ่ายเงินสมนาคุณคณะกรรมการผู้ทรงคุณวุฒิฯ เหมาจ่ายตลอดกระบวนการ ในการประเมินคุณภาพระดับผู้ช่วยศาสตราจารย์ รายละ 1,000 บาท ระดับรองศาสตราจารย์ รายละ 1,500 บาท และระดับศาสตราจารย์ รายละ 2,000 บาท โดยให้คณะ/วิทยาลัยเป็นผู้ดำเนินการเบิกจ่ายจากงบประมาณที่มหาวิทยาลัยจัดสรรให้
8. หลักฐานร่องรอยการประเมินของคณะกรรมการผู้ทรงคุณวุฒิให้คณะเป็นผู้เก็บรักษาไว้เพื่อแนบเป็นหลักฐานประกอบการนำเสนอขอกำหนดตำแหน่งทางวิชาการของอาจารย์นั้นๆ

---------------------------------------------

**หมายเหตุ : ไม่ต้องดำเนินการ**ตามกระบวนการข้างต้น ในกรณีที่ผลงานทางวิชาการนั้น ๆ มีกระบวนการ ในการประเมินคุณภาพก่อนเผยแพร่อยู่แล้ว เช่น งานวิจัยที่เผยแพร่ทางวารสารหรือนำเสนอในที่ประชุม ทางวิชาการในระดับชาติหรือนานาชาติ เป็นต้น